钦定古今图书集成/明伦汇编/官常典/第191卷 > 石鉴
## 钦定古今图书集成/明伦汇编/官常典/第191卷 > 石鉴

按《晋书》本传，“鉴字林伯，乐陵厌次人也。出自寒素，雅
志公亮。仕魏，历尚书郎、侍御史、尚书左丞、御史中丞，
多所纠正，朝廷惮之，出为并州刺史、假节、护匈奴中
郎将。武帝受禅，封堂阳子。入为司隶校尉，转尚书。时
秦、凉为虏所败，遣鉴都督陇右诸军事，坐论功虚伪
免官。后为镇南将军、豫州刺史，坐讨吴贼虚张首级。”
诏曰：“昔云中守魏尚以斩首不实受刑，武牙将军田
顺以诈增虏获自杀。诬罔败法，古今所疾，鉴备大臣，
吾所取信。往者西事公欺朝廷，以败为得，竟不推究。
中间黜免，未久寻复授用，冀能补过，而乃与下同诈，
所谓大臣，义得尔乎？有司奏是也，顾未忍耳。今遣归
田里，终身不得复用，勿削爵土也。”久之，拜光禄勋，复
为司隶校尉，稍加特进，迁右光禄大夫，开府，领司徒。
前代三公册拜，皆设小会，所以崇宰辅之制也。自魏
末已后，废不复行。至鉴有诏令会，遂以为常。太康末，
拜司空，领太子太傅。武帝崩，鉴与中护军张劭监统
山陵。时大司马汝南王亮为太傅杨骏所疑，不敢临
丧，出营城外。时有告亮欲举兵讨骏，骏大惧，白太后，
令帝为手诏，诏鉴及张劭，使率陵兵讨亮。劭，骏甥也，
便率所领催鉴速发。鉴以为不然，保持之，遣人密觇
视，亮已别，道还许昌，于是骏止，论者称之。山陵讫，封
昌安县侯。元康初，为太尉。年八十馀，克壮慷慨，目遇
若少年，时人美之。寻薨，谥曰元。子陋，字处贱，袭封。